Irani mund të shndërrohet në një kërcënim global
Sekretari amerikan i Shtetit thotë se Irani vazhdon të sponsorizojë terrorizmin
Sekretari amerikan i Shtetit Rex Tillerson tha se Irani është një kërcënim për rajonin. Ai shtoi se nëse lihet i pakontrolluar, Irani mund ta përhapë efektin e tij të dëmshëm në mbarë botën. Administrata e presidentit Trump tha se po rishikon tërësisht politikën amerikane ndaj Iranit, për shkak të rrezikshmërisë që paraqet ky vend për sigurinë globale. Paralajmërimin e bëri Sekretari i Shtetit Tillerson. Sekretari Tillerson tha se nëse lihen jashtë kontrollit, ambiciet bërthamore të Iranit mund të bëhen po aq të rrezikshme për botën, ashtu si Korea e Veriut. Teherani nënshkroi në vitin 2015 një marrëveshje me SHBA-në dhe pesë vende të tjera për të ndërperë programin e tij bërthamor në shkëmbim të heqjes së sanksioneve ekonomike. Presidenti Donald Trump e ka quajtur këtë marrëveshje “marrëveshjen më të keqe të negociuar ndonjëherë”. Sekretari Tillerson tha se marrëveshja nuk ka eliminuar rrezikun bërthamor nga Irani. Sekretari Tillerson tha se marrëveshja neglizhon plotësisht rreziqet e tjera të Teheranit për rajonin dhe botën. Kryediplomati amerikan tha se administrata do të shqyrtojë rreziqet e mundshme nga Irani në një mënyrë gjithëpërfshirëse dhe do të hartojë sstategjinë përkatëse për t’i eliminuar ato. Ai nuk tregoi se çfarë masash do të merreshin. Disa ligjvënës amerikanë kanë kritikuar heqjen e sanksioneve kundër Iranit. Por, analistët thonë se nëse SHBA-ja i rikthen ato, kjo do të përbënte shkelje të marrëveshjes ndërkombëtare me Iranin.